Rome (Italiaans: Roma) is die hoofstad van Italië en die Italiaanse streek Latium. Rome is aan die Tiberrivier geleë en die stad het omtrent 2,87 miljoen inwoners. Die enklawe van die Vatikaanstad is in die noordweste van Rome. Rome is bekend vir sy museums en besienswaardighede en het 'n gewilde toeristebestemming geword. Die historiese sentrum is in 1980 deur Unesco as wêrelderfenisgebied gelys.
Volgens 'n bekende legende is Rome op 21 April 753 v.C. deur Romulus gestig. Romulus het sy tweelingbroer, Remus, vermoor. Romulus en Remus is, volgens die legende, deur 'n wolvin grootgemaak, en Romulus het ook later die eerste koning van Rome geword.